Covid-19-statistieke: Meer as 12 500 nuwe gevalleArgieffoto (Foto: Emmanuel Croset/AFP) Nog 12 528 pasiënte het positief getoets nadat meer as 56 000 Covid-19-toetse landwyd in die laaste siklus van 24 uur uitgevoer is. Minstens 2 447 454 Suid-Afrikaners het nou reeds Covid-19 opgedoen. Volgens die Nasionale Instituut vir Oordraagbare Siektes (Nios) verteenwoordig die jongste toename in gevalle ŉ positiwiteitskoers van 22,3%. Maroela Media het vroeër berig die positiwiteitskoers het presies ’n maand gelede op 27,6% gestaan toe meer as 19 000 nuwe gevalle aangemeld is. Gauteng was in daardie stadium verantwoordelik vir meer as helfte (57%) van die nuwe gevalle. Luidens Nios se jongste verslag kom die meeste van die nuwe gevalle nou ’n maand later in die Wes-Kaap (27%) gevolg deur Gauteng (22%) en KwaZulu-Natal (18%) voor Mpumalanga het op sy beurt 8% van nuwe gevalle aangemeld gevolg deur die Oos-Kaap (7%) en Noordwes (6%). Die Vrystaat, Limpopo en die Noord-Kaap het elk 4% van die nuwe gevalle aangemeld. Nog 334 sterftes is intussen aangemeld. Dit bring die land se dodetal op 72 013 te staan. Daar is tans 153 103 aktiewe gevalle van Covid-19 in Suid-Afrika terwyl minstens 2 222 338 mense tot dusver van die virus herstel het. Nog 348 Covid-19-pasiënte is intussen in hospitale in Suid-Afrika opgeneem. Altesame 15 923 mense word tans vir Covid-19 in hospitale landwyd behandel. Altesame 34 422 inentings is sedert die vorige verslag gedoen. Meer as 7 miljoen mense in Suid-Afrika is tot dusver teen Covid-19 geïmmuniseer.